Qꞌuicꞌanocxo tzꞌoch sqꞌuin̈ ebꞌ israel yic snajicoti tas aj yelnaccot ebꞌ smam yicham ebꞌ dꞌa Egipto,
yojtacxo pax Jesús to toxo sja stiempoal yactancan jun yolyibꞌan̈qꞌuinal tic,
axo sqꞌuex chiꞌ dꞌa co Mam Dios.
A ebꞌ yicxo ay dꞌa yolyibꞌan̈qꞌuinal tic,
ix xajanejn̈ej ebꞌ.
Ix xajanejn̈ej pax ebꞌ masanto dꞌa slajvubꞌ.
Axo vin̈aj Judas yuninal vin̈aj Simón aj Queriot,
toxo ix och vin̈ diablo dꞌa vin̈,
yic vachꞌ a vin̈ tzꞌacꞌanoch Jesús dꞌa yol scꞌabꞌ ebꞌ ayoch ajcꞌolal dꞌay.
Palta yojtac Jesús to a dꞌa Dios cotnac,
ataꞌ ol cꞌochxoc.
Yojtac to a co Mam Dios acꞌjinacoch masanil tas dꞌa yol scꞌabꞌ.
Ayic van sva yedꞌ ebꞌ scꞌaybꞌum,
ix qꞌue lin̈an,
ix squichanel jun col spichul,
ix stzecꞌanoch jun cꞌapac toalla dꞌa snan̈al.
Ix lajvi chiꞌ ix secanem a aꞌ dꞌa yol jun palangana,
ix och ijan sbꞌicanel yoc ebꞌ scꞌaybꞌum chiꞌ.
Axo yedꞌ cꞌapac toalla chiꞌ ix suc tacjoc yoc ebꞌ chiꞌ.
Axo ijan ix sbꞌicanel yoc vin̈aj Simón Pedro,
ix yalan vin̈ dꞌay:
—Mamin,
¿tom ijan tza bꞌiquel voc tic a naani?
xchi vin̈.
—A ticnaic,
maxto nachajel uuj tas van in cꞌulan tic.
Cꞌojancꞌolalto ol nachajel uuj,
xchi Jesús chiꞌ dꞌa vin̈.
—Maay,
man̈ val jabꞌoc ol vacꞌ voc tic a bꞌiqueli,
xchi vin̈aj Pedro chiꞌ.
—Tato max acꞌ in bꞌiquel jun,
malaj alan ic vedꞌoc,
xchi Jesús dꞌa vin̈.
—Tato icha chiꞌ an Mamin,
man̈ocn̈ej voc tic tza bꞌiqueli.
Bꞌiquel in cꞌabꞌ,
tza bꞌacanpaxel in jolom,
xchi vin̈aj Pedro chiꞌ.
Palta ix yalanxi Jesús:
—Qꞌuinaloc ay junoc mach toto sbꞌiquel sbꞌa,
man̈ yovaliloc sbꞌicchaj snivanil smasanil.
An̈ej yoc sbꞌicchaji,
yujto sacto snivanil.
A ex tic icha junoc mach bꞌicbꞌilxo,
icha chiꞌ eyaji,
yujto toxo ix tojolbꞌi e pensar.
Palta man̈ e masaniloc ix tojolbꞌi e pensar,
xchi Jesús.
Yojtacxo mach jun ol acꞌanoch dꞌa yol scꞌabꞌ chamel,
yuj chiꞌ ix yalaꞌ:
Man̈ e masaniloc ix tojolbꞌi e pensar,
xchi.
Ix lajvi sbꞌican yoc ebꞌ chiꞌ,
ix yacꞌanxioch scꞌapac.
Ix emxi cꞌojan yedꞌ ebꞌ.
Ix yalanxi:
—¿Tzam nachajel eyuuj tas yuj icha tic tzex vutej?
A ex tic,
tzin eyal e cꞌaybꞌumoc,
eyajaloc.
Yel ton tzeyalaꞌ.
Cꞌaybꞌum in dꞌayex.
Yajal vaj dꞌayex.
Palta ina ix in bꞌiquel eyoc tic.
Yuj chiꞌ smoj icha chiꞌ tzeyutej e bꞌa junjun ex.
Ix in chꞌox jun tic dꞌayex,
yic vachꞌ icha tzex vutej tic,
icha chiꞌ ol eyutoc e bꞌa junjun ex.
Val yel sval dꞌayex,
malaj junoc checabꞌ ecꞌal dꞌa yichan̈ spatrón.
Icha pax chiꞌ ebꞌ checabꞌ,
malaj junoc ebꞌ ecꞌal dꞌa yichan̈ jun schecan chiꞌ.
Tato snachajel juntzan̈ tic eyuuj,
tze cꞌanabꞌajani,
te vachꞌ eyicoꞌ.